12/12/2018 | Administración LocalMunicipal
Cariño
Plan de inspección urbanística do Concello de Cariño

Aos efectos de xeral coñecemento faise público o PLAN DE INSPECCIÓN URBANÍSTICA DO CONCELLO DE CARIÑO, aprobado no Pleno ordinario de data 30/11/2018, e que se transcribe a continuación: EXPOSICIÓN DE MOTIVOS A competencia municipal en materia de disciplina urbanística comprende as facultades de inspeccionar as obras, edificacións e usos do solo para comprobar o cumprimento da legalidade urbanística, adoptar as medidas necesarias para o restablecemento da orde urbanística vulnerada e repoñer os bens afectados ao estado anterior á produción da situación ilegal e impoñer as sancións que correspondan aos responsables das infraccións urbanísticas. O Regulamento da Lei do solo de Galicia, aprobado por Decreto 143/2016, do 22 de setembro, no seu artigo 372, dispón que os plans de inspección son o documento que establece as liñas estratéxicas da actividade inspectora, e teñen por finalidade determinar os obxectivos principais e as actuacións prioritarias para mellorar a calidade e a eficacia da disciplina urbanística ao servizo da cidadanía, e garantir a obxectividade e a imparcialidade na actuación das entidades e organismos que a exerzan. Así mesmo, e en tanto non se redacte a ordenanza de conservación, no capítulo IV da presente ordenanza trátase de fixar o procedemento de actuación ante os inmobles que se encontren nun avanzado estado de deterioro e abandono, e que poden ocasionar riscos e perigo para os viandantes, garantindo, cando menos, as condicións de seguridade. CAPÍTULO I.- DISPOSICIÓNS XERAIS Artigo 1. Obxecto. O presente Plan de inspección urbanística ten por obxecto determinar as actuacións prioritarias da Área de Urbanismo do Concello de Cariño coa finalidade de mellorar a calidade e a eficacia da disciplina urbanística ao servizo dos cidadáns e de garantir a obxectividade e a imparcialidade na vixilancia do cumprimento da legalidade urbanística, prevendo e combatendo a comisión de infraccións urbanísticas e velando pola maior seguridade das persoas. Artigo 2. Vixencia. Este Plan de Inspección permanecerá vixente durante o ano 2018 e ata a aprobación dun novo plan de inspección. CAPÍTULO II. ACTUACIÓNS CONTRA OS ILÍCITOS Artigo 3. Actuacións previas 1. Con carácter previo á iniciación do procedemento, o órgano competente poderá levar a cabo as actuacións previas necesarias para coñecer as circunstancias do caso concreto e, en función do seu resultado, decidir motivadamente sobre a conveniencia ou non de iniciar o procedemento.2. Entre as medidas derivadas das actuacións previas poderase emitir comunicación ao titular do ben inmoble, onde se informará da existencia de denuncia urbanística, requirindo ao suposto infractor nun prazo non superior a quince días, entre outros, a seguinte documentación: a) Copia do título habilitante urbanístico e demais autorizacións administrativas que amparen as obras e usos realizadas respecto das obras denunciadas. b) Copia da memoria urbanística do documento técnico que obtivo o debido permiso, no seu caso. c) Copia dos planos do documento técnico que obtivo o debido permiso nos que se reflicta a situación exacta das obras e usos autorizados así como das súas dimensións e características. d) Calquera outra información adicional que poida achegar para a máis correcta determinación dos feitos presuntamente constitutivos de infracción urbanística.3. Co fin de mellorar a calidade e a eficacia da disciplina urbanística, de forma xeral, exixirase que as denuncias urbanísticas identifiquen a situación exacta dos ilícitos urbanísticos e conteñan unha reportaxe fotográfica, que facilite a gradación da suposta infracción segundo a orde de prioridades disposta no presente plan. Artigo 4. Prioridades das actuacións Deberán paralizarse e/ou incoarse con carácter prioritario e urxente as obras en curso de execución, así como as obras terminadas cuxo prazo de caducidade de reacción estea próximo a vencer, que, presumiblemente, constitúan infracción urbanística, agás as obras ou actuacións de exclusivo mantemento. Artigo 5. Orde de prioridades Grao 1º.- Execucións de ordes xudiciais nas que se estableza un prazo perentorio. Grao 2º.- Paralización das obras maiores de edificación de nova planta en curso de execución, sen título habilitante ou sen axustarse ás súas condicións esenciais. Grao 3º.- Paralización das obras maiores en curso de execución, sen licenza urbanística ou sen axustarse ás súas condicións esenciais. Grao 4º.- Paralización doutras obras en curso de execución, sen título habilitante ou sen axustarse ás súas condicións esenciais. Grao 5º.- Obras maiores de edificación de nova planta terminadas, sen título habilitante ou sen axustarse ás súas condicións esenciais. Grao 6º.- Obras maiores terminadas, executadas sen licenza urbanística ou sen axustarse ás súas condicións esenciais. Grao 7º.- Actuacións respecto do resto das obras terminadas que non impliquen aumento de volume ou que presenten desaxustes non substanciais respecto do título habilitante outorgado. Artigo 6. Criterios de actuación.1º.- Darase preferencia en todo caso e respecto de cada un dos graos previstos no artigo anterior, ás actuacións que se desenvolvan no ámbito do Plan Especial de Protección do Casco Vello de Cariño e as edificacións catalogadas polo planeamento urbanístico, incluíndo os bens recollidos no catálogo do Patrimonio Cultural do Plan Básico Autonómico.2º.- Actos de edificación e uso do solo que se realicen sen o título habilitante exixible sobre terreos cualificados polo planeamento urbanístico como zonas verdes, espazos libres públicos, viarios ou na zona de protección das vías de circulación, dotacións ou equipamentos públicos.3º.- Actos de edificación e uso do solo que se realicen sen o título habilitante exixible sobre edificacións ou construcións en situación de fora de ordenación conforme a Lei do Solo de Galicia 2/2016, ou en Grao de desconformidade 1 conforme o PXOM de Cariño.4º.- Actos de edificación e uso do solo que se realicen sen o título habilitante exixible sobre terreos afectados pola lexislación sectorial.5º.- Obras e usos realizados en solo rústico, en calquera das súas categorías sen o preceptivo plan especial, sen autorización autonómica ou sen axustarse ás condicións da autorización outorgada, así como nos supostos de obras e usos prohibidos.6º.- Dentro de cada un dos graos, terán preferencia as infraccións moi graves e graves sobre as leves, así como as derivadas de obras ilegalizables sobre as legalizables.7º.– Dentro de cada un dos graos priorizaranse as intervencións sobre infraccións reiteradas por parte da persoa responsable. Artigo 7. Execución da orde de restitución da legalidade en período voluntario 1. A execución da orde de restitución da legalidade deberá ser realizada pola persoa obrigada no prazo fixado para o efecto na resolución do expediente de reposición da legalidade.2. A persoa obrigada a repor a legalidade poderá solicitar a ampliación do prazo para executar a orde de restitución, por razóns cumpridamente xustificadas. En todo caso, deberá quedar suficientemente garantida a execución da reposición dentro do prazo que fixe o Concello, que en ningún caso poderá ser superior a seis meses desde a resolución da ampliación correspondente, e como máximo, un ano contado dende a data en que a resolución que ordena a demolición.3. Para estes efectos, a persoa interesada presentará a solicitude acompañada, cando menos, da seguinte documentación: a) DNI da persoa solicitante. b) Proxecto de execución das obras de demolición e restauración da realidade física alterada ao estado anterior á actuación ilegal, que deberá de ser redactado polo técnico competente e visado polo seu correspondente colexio profesional. c) Programa de execución das obras de demolición. d) Declaración responsable da persoa obrigada, que se compromete a executar ao seu cargo as obras de demolición, de acordo co proxecto técnico e o programa de execución aprobados polo Concello.4. No caso de incumprimento dalgún dos prazos parciais ou do prazo final, poderase acordar a execución subsidiaria polo Concello á conta da persoa obrigada, previa liquidación provisional do importe dos gastos, os danos e os prexuízos que se teñan que soportar previsiblemente e sen prexuízo da liquidación definitiva do importe dos gastos de demolición. Artigo 8. Execución forzosa.1. Finalizado o prazo para executar a orde de demolición, de cesación de usos ou de reconstrución do indebidamente demolido en período voluntario, acordarase a execución forzosa mediante a imposición de multas coercitivas que serán reiteradas periodicamente cada tres meses ata lograr a execución polo suxeito obrigado.2. O importe de cada multa será proporcional ao tempo transcorrido sen cumprir o ordenado, segundo a seguinte escala: - 1ª multa: 1.000 euros - 2ª multa: 2.500 euros - 3ª multa: 5.000 euros - 4ª multa: 7.500 euros - 5ª multa: 10.000 euros 3. Despois da 5ª multa coercitiva imposta sen que se dese cumprimento o ordenado, procederase á execución subsidiaria pola administración con cargo ao obrigado. Antes de executar materialmente os actos que foran ordenados, liquidarase provisionalmente o importe dos gastos, os danos e os prexuízos que se teñan que soportar previsiblemente, con vistas á súa liquidación definitiva. Cando a persoa obrigada non satisfaga voluntariamente as cantidades líquidas a que estea obrigada, exixirase pola vía de constrinximento.4. Cando sexa necesario elaborar un proxecto técnico de obras para executar subsidiariamente unha orde de reposición, o Concello deberá elaboralo e aprobalo a cargo da persoa obrigada, sen que sexa preciso solicitar o título habilitante de natureza urbanística. O Concello poderá executalo por si mesmo ou servíndose da execución por terceiros, mediante a contratación de empresarios privados atendendo ao previsto na Lei de Contratos do Sector Público. Artigo 9. Expedientes sancionadores.1. Nos expedientes sancionadores por infracción urbanística, gardarase a seguinte orde de prioridades: Grao 1º: infraccións graves cando o infractor non dese cumprimento á orde de restitución da legalidade urbanística. Grao 2º: infraccións graves tipificadas nas letras c) e e) do artigo 389.3 do Regulamento da Lei do solo de Galicia. Grao 3º: infraccións leves cando o infractor non dese cumprimento á orde de restitución da legalidade urbanística. Grao 4º: resto das infraccións, aínda cando o infractor dese cumprimento á orde de restitución.2. Serán sancionados os empresarios das obras, os técnicos redactores do proxecto e os directores das obras, conforme os graos anteriormente establecidos, nas obras executadas ou en curso de execución sen título habilitante ou sen axustarse ás súas condicións esenciais, posto que se lles presume un maior coñecemento dos pormenores da actuación en atención á profesión ou actividade habitual. CAPÍTULO III. EXECUCIÓN E SEGUIMENTO DO PLAN Artigo 10. Campañas municipais de protección da legalidade urbanística Os graos de prioridade na tramitación indicados neste Plan poderanse ver alterados pola realización de campañas municipais de protección da legalidade urbanística que persigan un tipo concreto de infracción que, por razóns de interese xeral, sexa conveniente tramitar de forma conxunta, aínda no caso de que individualmente consideradas non constitúan infraccións urbanísticas graves. Artigo 11. Colaboración coas administracións públicas e convenios de colaboración 1. O Concello colaborará activamente con todas as administracións públicas co obxectivo de velar polo cumprimento da normativa reguladora do urbanismo, a ordenación do territorio e o litoral, nos termos establecidos no artigo 3 da Lei 40/2015, do 1 de outubro, do réxime xurídico do sector público.2. En particular, o Concello coordinará a súa actuación coa Axencia de Protección da Legalidade Urbanística, así como coa Policía Local e demais axentes da autoridade. Artigo 12. Respostas das consultas realizadas á Axencia de Protección da Legalidade 1. O Concello absterase de outorgar calquera título habilitante para obras e usos do solo respecto dos que a Axencia respondese desfavorable tras consulta realizada polo Concello.2. O Concello absterase de outorgar calquera título habilitante que impliquen a legalización de obras e usos do solo respecto dos que a Axencia comunicase a posibilidade de ordenar a súa demolición, cesamento ou restauración da realidade física alterada. CAPÍTULO IV. ACTUACIÓNS E MEDIDAS DE CONSERVACIÓN Subcapítulo I.- Ordes de execución Artigo 13. Actuacións previas 1. Con carácter previo á iniciación do procedemento, o órgano competente poderá levar a cabo as actuacións previas necesarias para coñecer as circunstancias do caso concreto e, en función do seu resultado, decidir motivadamente sobre a conveniencia ou non de iniciar o procedemento.2. Entre as medidas derivadas das actuacións previas poderase emitir comunicación ao titular do ben inmoble, onde se informará da existencia de denuncia urbanística, requirindo ao suposto infractor nun prazo non superior a quince días, entre outros, a seguinte documentación: a) Medidas que ten considerado adoptar para dar cumprimento aos deberes de conservación, especialmente aos relacionados coa seguridade, garantindo que se evitan calquera risco para as persoas. b) Medidas de protección provisionais, no seu caso, ata que se adopten as medidas de conservación definitivas. Artigo 14. Ordes de execución 1. Realizadas as correspondentes actuación previas, e antes de ditar unha orde de execución, deberase emitir un informe técnico e xurídico polos servizos municipais que poderá conter, entre outros, os seguintes extremos: a) Situación do inmoble ou inmobles afectados pola actuación a realizar, determinando se está suxeito a algún réxime de protección ou se se atopa fora de ordenación. b) Datos identificativos do propietario ou obrigado e domicilio a efectos de notificacións, cando conste. c) Descrición dos danos ou deficiencias que se detecten visualmente, podendo indicar, no seu caso, as posibles causas. d) Descrición das posibles medidas necesarias para emendar os danos ou deficiencias detectadas e, no seu caso, as medidas urxentes de seguridade a adoptar. Entre as actuacións necesarias, cando así o determinen os servicios técnicos municipais, poderase ordenar unha inspección técnica subsidiaria, realizada por técnico competente a cargo do obrigado, sen que o custe de dita inspección téñase en conta nos límites do deber de conservación. e) Determinación do prazo para o comezo e execución das actuacións e medidas necesarias.2. O informe técnico previo a orde de execución redactarase en base a un recoñecemento visual, cando os danos identificados supuxesen dúbidas relativas as condicións de seguridade, poderase ordenar unha avaliación mais detallada dos mesmos, incluíndo probas e ensaios, realizado por técnico especialista.3. O órgano municipal competente acordará a apertura dun trámite de audiencia non inferior a dez días nin superior a quince ás persoas propietarias e demais titulares de dereitos reais afectados que consten no Rexistro da Propiedade e/ou no Catastro.4. O procedemento para ditar ordes de execución rexérase polo exposto no artigo 335 do Regulamento da Lei do solo de Galicia. Artigo 15. Cumprimento das ordes de execución 1. As ordes de execución cumpriranse nos seus propios termos.2. Notificada unha orde de execución, esta poderá suspenderse se, previa ou simultaneamente, o propietario insta ante o concello a declaración de ruína do inmoble. Neste caso, o propietario deberá efectuar as medidas de seguridade que procedan ata a finalización do expediente correspondente.3. Para calquera intervención de conservación, incluíndo as medidas provisionais de protección, poderase requirir ao propietario do inmoble a presentación dunha proxecto ou memoria subscrita por técnico competente, xunto á solicitude do titulo habilitante que corresponda, onde se avalíen os danos identificados, se describan as propostas de actuación necesarias e se indiquen os prazos de execución.4. A persoa obrigada a cumprir coa orde de execución poderá solicitar unha ampliación do prazo para a súa execución, por razóns cumpridamente xustificadas. Para estes efectos, a persoa interesada presentará a solicitude acompañada, cando menos, da seguinte documentación: a) DNI da persoa solicitante. b) Memoria ou proxecto técnico, segundo o caso, onde se avalíen os danos identificados, se describan as propostas de actuación necesarias e se indiquen os prazos de execución. c) Declaración responsable da persoa obrigada, que se compromete a executar ao seu cargo as obras de conservación, de acordo co documento técnico e o programa de execución aprobados polo Concello. Artigo 16. Actuacións inmediatas.1. Se un servizo municipal apreciase a existencia dun perigo grave e inminente, adoptará as medidas que estimase oportunas para evitalo sen necesidade de concluír todas as fases do expediente.2. As devanditas medidas serán as que tecnicamente se consideren imprescindibles para evitar o perigo inmediato, e poderán consistir en desaloxos provisionais, clausura de inmobles ou partes destes, apeos, apuntalamentos, demolicións ou outras similares.3. As actuacións inmediatas referidas nos números precedentes serán a cargo da propiedade do inmoble. Artigo 18. Execución forzosa.1. Finalizado o prazo para executar a orde de execución en período voluntario, acordarase a execución forzosa mediante a imposición de multas coercitivas que serán reiteradas periodicamente cada tres meses ata lograr a execución polo suxeito obrigado.2. O importe de cada multa será proporcional ao tempo transcorrido sen cumprir o ordenado, pudendo fixar o seu importe segundo a escala establecida no artigo 8 da presente ordenanza, sen que en ningún caso poidan superar individualmente ou no seu conxunto o 75 % do custo de reposición da edificación ou dunha nova construción con características similares, excluído o valor do solo.3. Cando os obrigados desenténdase dos seus deberes de conservación, o Concello poderá iniciará a execución subsidiaria con cargo ao propietario obrigado. Antes de executar materialmente os actos que foran ordenados, liquidarase provisionalmente o importe dos gastos, os danos e os prexuízos que se teñan que soportar previsiblemente, con vistas á súa liquidación definitiva. Cando a persoa obrigada non satisfaga voluntariamente as cantidades líquidas a que estea obrigada, exixirase pola vía de constrinximento.4. Para a execución das obras, o Concello poderá contratar cunha empresa que conte cos medios necesarios e que actuará en substitución do propietario incumpridor. Artigo 19. Execución forzosa das actuacións inmediatas ou urxencia.1. Cando se adopten medidas de seguridade por execución subsidiaria con carácter de urxencia poderase ordenar a actuación á empresa adxudicataria mediante resolución, sinalando o carácter da intervención e determinando o prazo da mesma. Inmediatamente a empresa adxudicataria procederá a adoptar as medidas cautelares necesarias para o preciso cumprimento do ordenado e salvagarda das condicións de seguridade. No prazo máis breve posible a empresa responderá cos datos que no seu caso fosen procedentes e achegará o resto da documentación necesaria e o orzamento oportuno.2. Nas medidas de urxencia, convocarase á empresa contratista a través dos medios dispoñibles para a súa inmediata actuación e posta a disposición dos recursos necesarios, para a atención das esixencias que ao caso sexan de rigor. Neste réxime de actuación as operacións ordenadas e executadas, controlaranse mediante partes de obra, nos que se detallen materiais empregados, medios auxiliares, horas de operarios realizadas e calquera outro recurso utilizado. Subcapítulo II.- Inspeccións técnicas Artigo 20. Obxectivo e finalidade 1. Garantir as condicións de seguridade de tódolos elementos exteriores (fachadas e cuberta) e demais elementos dás edificacións susceptibles de desprenderse e caer sobre a vía pública.2. Garantir a estanquidade da envolvente, especialmente da cuberta, posto que se presume como un elemento esencial aos efectos de evitar un deterioro progresivo do resto dos elementos construtivos. Artigo 21. Inspección técnica da envolvente 1. Todas as edificacións que teñan unha antigüidade superior aos trinta (30) anos, contados dende a terminación da construción, poderán ser obrigadas a pasar e superar a inspección técnica da envolvente.2. As edificacións mencionadas no apartado anterior que superasen a inspección técnica da envolvente ou subsanados os defectos previstos na mesma, deberan volver a pasar a mesma inspección cada dez (10) anos, contados dende a presentación polo interesado do informe da última inspección no Concello.3. O citado informe poderá redactarse tomando como referencia as fichas do Informe de Avaliación de Edificios correspondentes aos elementos exteriores da edificación, debendo facerse mención, as seguintes cuestións: a) Condicións do estado de conservación e seguridade dos elementos exteriores dos edificios que poidan afectar a persoas ou bens, aportándose fotografías dos mesmos. b) Descrición das medidas necesarias para emendar os danos ou deficiencias detectadas e, no seu caso, as medidas urxentes de seguridade a adoptar. c) Determinación do prazo para o comezo e execución das medidas necesarias. d) Calquera outra observacións que o técnico encargado estime de interese.4. O Concello, a través dos seus Servicios Técnicos Municipais, poderá esixir a exhibición deste informe da envolvente actualizado en todo momento e, se descubrise que non se está a efectuar a inspección periódica da envolvente, o Concello poderá realizalas subsidiariamente a custa dos obrigados. Subcapítulo III.- Medidas de conservación das edificacións tradicionais Artigo 22. Alcance do límite do deber de conservación en edificacións tradicionais 1. Co fin de dar cumprimento tanto ao establecido no artigo 26.1. g) da lei do solo de Galicia e no artigo 192 do PXOM de Cariño e promover o mantemento dos inmobles existentes que presentan un especial valor arquitectónico, histórico ou etnográfico, establécese que as medidas de conservación do inmoble poderán consistir en solucións alternativas ou provisionais que, garantindo as condicións de seguridade, cumpran o máximo posible as condicións de salubridade e ornato.2. Ditas solucións poderanse permitir nos casos que se exceda do límite do deber de conservación e poderán consistir en calquera intervención que, aprobada polos servicios técnicos do Concello, non supoñan un empeoramento nas condicións de salubridade e ornato e demais condicións establecidas polo ordenamento urbanístico. CAPÍTULO V. DEFINICIÓNS E INSTRUCIÓNS - Denuncia urbanística: de conformidade co disposto na Lei de Procedemento Administrativo Común das Administracións Públicas, terá a consideración de denuncia, cando, por calquera medio, se poñan en coñecemento desta Administración feitos que efectivamente xustifiquen o inicio dun procedemento de disciplina urbanística por parte do Concello de Cariño. - Desaxustes das condicións esenciais do título habilitante ou modificacións substanciais: Considéranse desaxustes ou modificacións esenciais as indicadas na normativa urbanística. No caso de que existan ditas modificacións esenciais, entenderase que os actos de edificación e uso do solo carecen de título habilitante. Considéranse desaxustes esencias, e polo tanto, que carecen de titulo habilitante, cando menos os seguintes: - Actos de edificación e uso do solo que debían estar suxeitos a licenza urbanística e executáronse baixo unha comunicación previa. - Usos diferentes dos indicado no título habilitante. - Cando o emprazamento non se corresponda co sinalado na documentación gráfica que acompaña ao título habilítante correspondente. - Antigüidade da edificación: A idade da edificación, acreditarase mediante os seguintes documentos, relacionados por orde de preferencia: 1º.- Licenza de primeira ocupación ou utilización ou de expedición das anteriores cédulas de habitabilidade.2º.- Certificado final de obras expedido por facultativo/s competente/s e visado polo colexio profesional.3º.- Comunicación ao Concello do remate das obras.4º.- Ano de construción que figure nos catálogos de protección. Sen prexuízo do anterior, o concello colaborará cos interesados facilitándolles os datos e antecedentes dos edificios que obren nos seus arquivos. En ausencia deles, tomarase como data de antigüidade da edificación, a que resulte de calquera comprobación municipal desa situación e, no seu defecto, determinarase por calquera medio de proba admisible en Dereito. - Identificación dos responsables: A Administración poderá dirixirse fronte a quen “aparente” ser o propietario. Dita aparencia entenderase suficiente para que o Concello incoe expediente de disciplina urbanística, sen prexuízo de que se a orde fora dirixida a quen non é o auténtico propietario, poida o que atendese a orde accionar de repetición contra aquel en cuxo beneficio se fixo. - Terceiro de boa fe: Non se entenderá como terceiro de boa fe aquel adquirente que, sendo posible conforme ao disposto na Lei do Solo e Rehabilitación Urbana 7/2015, non execute a rescisión do contrato no prazo de catro anos e exixa a indemnización que proceda conforme á lexislación civil, respecto da subrogación nos dereitos e deberes do anterior propietario. - Obras ou actuacións de exclusivo mantemento: Aos efectos de non ter a obriga de iniciar expediente de reposición da legalidade, considéranse obras ou actuacións de exclusivo mantemento: - Os actos de comprobación do funcionamento ou estado e limpeza dos elementos que conforman a construción, edificación ou instalación. - Recolocación parcial de material de revestimento de fachada movido accidentalmente ou a substitución puntual dalgún elemento deteriorado do material de cuberta, sempre que sexa parcial e sen afectar aos elementos estruturais que o soportan e á composición construtiva e formal da cobertura. Non se considerará parcial no caso de ser unha recolocación ou substitución que supoña mais do 25% do material. - Pintado de zonas parciais da envolvente na mesma cor existente. Non se considerará parcial no caso de que supoña mais do 25% da envolvente. Non se entenderán como obras ou actuacións de exclusivo mantemento, cando menos, as seguintes: - Execución de obras que impliquen diferenzas de materiais, acabamentos e técnicas construtivas. - Incorporación de novas instalacións visibles ou cambios dimensionais. - Obras que consisten na total substitución dos elementos orixinais. Edificación de nova planta: Aos efectos do presente Plan de Inspección, enténdense como obras de nova implantación ou creación, ao marxe de si poden considerarse obras maiores ou menores, aquelas que supoñen a execución dun novo ben inmoble. Disposición adicional primeira. En todo caso, terá prioridade absoluta a execución de sentenzas e resolucións xudiciais firmes. Disposición transitoria primeira. Os expedientes incoados antes do presente Plan de Inspección resolveranse ao marxe do orde de prioridades e os criterios de actuación fixados polo presente. Disposición transitoria segunda. Os expedientes de reposición da legalidade incoados ou resoltos antes do presente Plan de Inspección, seguiran o establecido no presente Plan en canto a execución da orde de restitución da legalidade, tanto voluntaria como forzosa. Disposición transitoria terceira. Os informes técnicos da envolvente das edificacións, así coma as súas correspondentes renovacións decenais, achegadas ao Concello en cumprimento do presente plan de inspección serán considerados como válidos e poderán ser incorporados á documentación do informe de avaliación de edificios, mais cos seus efectos limitados á acreditación da seguranza das fachadas ou elementos exteriores e durante a súa década de vixencia, debendo inspeccionarse e documentarse os restantes elementos e instalacións ata completar o contido do informe de avaliación de edificios. ANEXO I. BASE DE PREZOS AOS EFECTOS DA LIQUIDACIÓN PROVISIONAL 1. A presente base de prezos poderá ser utilizada cos fins de calcular os custos que supón a restitución da legalidade para a súa liquidación provisional. Sen prexuízo de poder acudir á base de datos da construción de Galicia ou similar.2. O ámbito de aplicación é o relativo coas obras menores, tales como peches de parcela ou construcións auxiliares cunha superficie non superior aos 50 m2 de escasa entidade construtiva e sinxeleza técnica que se desenvolven nunha soa planta, en calquera caso menor de 3,50m de altura, e de tipoloxía illada, recuándose cando menos 3 m tanto da vía pública como doutras construcións existentes.3. Nas obras de entidade superior as descritas no apartado 2 deste anexo, de forma xeral, o Concello servirase de terceiros para a execución subsidiaria, mediante a contratación de empresarios privados atendendo ao previsto na Lei de Contratos do Sector Público tanto para redactar o debido proxecto de demolición como para a súa execución e dirección. ANEXO II. FORMULARIO DENUNCIA URBANÍSTICA Cariño, 5 de decembro de 2018 O Alcalde Asdo: José Miguel Alonso Pumar